***2/2017.Hírlevél***

***Tisztelt lakásszövetkezeti elnök, társasházi közös képviselő!***

***Tisztelt kollegák és kolléganők!***

Tájékoztatjuk önöket, hogy a tulajdonosi közösségek és a LÉTÉSZ kezdeményezésére az Országos Szövetség vezetése felvette a kapcsolatot az NHKV vezetőivel. A LOSZ 2016. októbere óta folyamatosan és rendszeresen egyeztetést tart az NHKV illetékes képviselőjével a hulladékgazdálkodási közszolgáltatás díjfizetésének lehetőségeiről.

***Egyetértés alakult ki az NHKV Zrt. képviselőivel abban, hogy a lakásszövetkezetek, társasházak a hatályos hulladékgazdálkodási törvény alapján, önkéntes alapon választhatnak abban, hogy az általuk kezelt lakóépületek vonatkozásában a kötelező hulladékszállítási közszolgáltatás díját egy összegű számla alapján, vagy díjfelosztás útján fizessék.***

***A kialakult jelentős elmúlt évi számla kibocsátási késedelemre való tekintettel a választási lehetőség 2017. évben elsőként kibocsátandó számlában lesz érvényesíthető (2017. április 1-ét követően várható az első számla).***

A sorozatos egyeztetések alapján a legutolsó képviselt és elfogadott álláspont szerint az NHKV alapvetően mindenkinek az egyösszegű díjfizetési módot ajánlja fel **(kivéve, ha az elmúlt időszakban - 2016-ban - már díjfelosztás alapján került a számla kiküldésre)**.

*A 2017. április 1-jét követően kibocsátandó első számlában azonban az érintett lakásszövetkezet vagy társasház automatikusan megkapja azt a lehetőséget, hogy az egyösszegű számla kiegyenlítésével kapcsolatos "díjbeszedési" feladat ellenértékét a számlában megadott előrefizetési időpontra (ez nem a számlafizetési határidő, hanem azt 8 nappal megelőző időpont) előre kifizeti, akkor* ***a fizetendő díj összegének 3 %-kal kevesebb összeget kell kifizetnie.***

Amennyiben az előrefizetési időpontig nem kerül átutalásra (kiegyenlítésre) a számla 3 %-kal csökkentett összege, akkor automatikusan elveszti az adott lakásszövetkezet, vagy társasház a 3 %-os "díjbeszedési" kedvezményt. A számla összegéből a 3 % mértékre a lakásszövetkezetnek, vagy társasháznak nem kell ellenszámlát benyújtania az NHKV-nak, mert technikailag és számvitelileg az előrefizetési időpontra kiegyenlített 3 %-kal csökkentett összeg normál számlarendezettségnek tekinthető. Amennyiben az előfizetési határidőig a számla nem kerül kiegyenlítésre, akkor értelemszerűen a teljes hulladékszállítási díjat kell kifizetni, és utólag ezt a 3 %-os kedvezmény érvényesíteni már nem lehet.   
**A fentiek szerinti egyösszegű számlázás elfogadása egyúttal a 3 %-os "díjbeszedési" mérték elfogadását is jelenti.**

Amennyiben ezt a mértéket (3 %) az adott házkezelő szervezet nem tartja méltányosnak, vagy elfogadhatónak, **akkor természetesen kezdeményeznie kell a díjfelosztási igényt,** a korábbiakban már jelzett belső szabályzatban rögzített határozatot (mely a fizetendő havi összegből kiveszi a hulladékgazdálkodási díj, mint továbbhárított szolgáltatás összegét), a házkezelő szervezet által alkalmazott díjfelosztási arányt és a hulladékszállítási díjban érintett lakóépület tagjainak, illetve tulajdonosainak nevét, illetve pontos címét.

A díjfelosztási kérelmet az NHKV-hez kell eljuttatni a megfelelő dokumentumok mellékletével. Ilyen természetű igény esetén a LOSZ az illetékes igény bejelentési elérhetőséget az NHKV-val egyezteti, valószínűsíthető, hogy az NHKV honlapján, illetve a LOSZ honlapján is elérhető lesz.

**A fenti tájékoztatás előzetes információként szolgál**, a hivatalos NHKV közlemény rövid időn belül az NHKV és természetesen a LOSZ és a LÉTÉSZ honlapján is közzétételre kerül. Jelen ismeretünk szerint a 3 %-os kedvezmény mértéke az NHKV részéről egységesnek, és nem módosíthatónak tekinthető függetlenül attól, hogy korábban a helyi közszolgáltatóval ettől eltérő kisebb vagy nagyobb mérték alkalmazására került sor.

Előzetes tájékoztatásunk alapvetően azt a célt szolgálja, hogy a lakásszövetkezetek és társasházak 2017. évi költségvetési tervezéséhez kiindulási alapot nyújtson.

Tisztelettel:

Vass Ferenc

elnök